  Анжелика Тихонова корреспондент Удмуртиын «Кышкыттэм ӟечлыко сюресъёс» йӧскалык ӵектос улсын дышетон ужъюртъёс доры нуись 37 иськемлэсь трос 41 сюрес люкетъёсты тупатъялозы. Со сярысь элькун тӧролэн но кивалтэтлэн пресс-службазы ивортӥз. Тужгес трос сюресъёсты Дэри но Эгра ёросъёсын лэсьтозы – быдэн 10-эн. Озьы ик бадӟым уж нуиськоз Можга, Якшур-Бӧдья, Пичи Пурга, Вотка, Вавож, Сьӧлта, Ува ёросъёсын, Сарапулын но Ижкарын. Удмуртиысь транспортъя но сюрес возёсъя министр Алексей Горбачёв верамъя, йӧскалык ӵектос улсын тупатъяно сюресъёсты бырйыкузы, нырысь ик солэн мерлыко кулэлыкезлы саклык висъязы. Нимысьтыз саклык школаос но нылпи садъёс доры нуись сюресъёслы, школа маршрутъёслы висъяське. Вань чаклам ужъёсты ӟечлыко но эсэп куронъёсъя быдэстыны кулэ Алексей Горбачёв, Удмуртиысь транспортъя но сюрес возёсъя министрСюресъёсты котыр ласянь умой каро: сюрес шобретэз выльдэм сяна, сюрес вамен потон интыос радъяло, искусственной лёгъёс лэсьто, кенертонъёс, сюрес пусъёс пуктыло. Кылсярысь, та дыре Дэри ёросысь Хохряки гуртын Тепличной урамысь сюресэз тупатъяло. Солэн кузьдалаез 950 метр. Сюрес вылэ асфальтобетон кык сӥен вӧлдӥзы, сюрес дуръёсты юнматӥзы. Али тротуаръёсты лэсьто. Соос лапег бордюр изъёсын но коляскаосын каньыл мынон-ветлон понна нялмыт васьконэн луозы. «Хохряковское» муниципал кылдытэтлэн тӧроезлэн Роман Белицкийлэн кылъёсызъя, Тепличной урам 2006-тӥ арын кылдӥз. Отчы асфальт векчи сӥен вӧлдӥзы, 15 ар ӵоже солэсь номыр ӧз кыльы ни. Арлы быдэ тупатъян ужъёсын но секыт вал сое возьыны. Нош табере милям татын чылкак выль сюрес кылдоз, со сяна, йӧскалык ӵектосъя тротуар но выльдӥськоз, со туж шумпоттэ. Милям уго татын школа сяна, нылпи сад но сылэ Роман Белицкий, «Хохряковское» муниципал кылдытэтлэн тӧроезСюресэз ужась ӧри эскериз ини. Пыдын ветлӥсьёсты кышкытлыклэсь утён понна, сюрес выжон интыос но Хохрякиысь школа дорын кык искусственной лёгъёс лэсьтозы. Тодэ вайытом, туэ Удмуртиын йӧскалык ӵектос улсын 122 иськем мында 98 сюрес люкетъёсты тупатъялозы. Тегъёс: Авто Ижкар Удмуртия сюресъёс школаос тупатъянужъёс дӥськут  